b'\n_START_ARTICLE_\nAlvise Vivarini\n_START_PARAGRAPH_\nAlviz\xc4\x97 Vivarinis (it. Alvise Vivarini, apie 1442\xe2\x80\x9353 \xe2\x80\x93 apie 1504 m.) \xe2\x80\x93 ital\xc5\xb3 ankstyvojo renesanso dailininkas i\xc5\xa1 Venecijos.\n_START_SECTION_\nBiografija\n_START_PARAGRAPH_\nAlviz\xc4\x97 Vivarinis (dar vadintas Luid\xc5\xbeiu Vivariniu) gim\xc4\x97 1442\xe2\x88\x921453 m. laikotarpyje dailinink\xc5\xb3 gimin\xc4\x97je, tikriausiai Murane prie Venecijos. Jo t\xc4\x97vas Antonio Vivarini ir d\xc4\x97d\xc4\x97 Bartolomeo Vivarini buvo dailininkais. Anks\xc4\x8diausias pasira\xc5\xa1ytas Alviz\xc4\x97s darbas yra religinis poliptikas Montefiorentino vienuolynui, datuotas 1476 m. (dabar Mark\xc4\x97s nacionalin\xc4\x97je galerijoje). Alviz\xc4\x97s stiliui b\xc5\xabdingos jo t\xc4\x97vo gotikinio stiliaus aprai\xc5\xa1kos. Po to jo stili\xc5\xb3 paveik\xc4\x97 Andrea Mantenja, D\xc5\xbeovanis Belinis ir Antonelas da Mesina. Ypa\xc4\x8d pastarojo \xc4\xaftaka buvo ry\xc5\xa1ki. Alviz\xc4\x97s darbai tikriausiai nelabai atitiko t\xc5\xb3 laik\xc5\xb3 u\xc5\xbesakov\xc5\xb3 skon\xc4\xaf: n\xc4\x97ra \xc5\xbeinomas nei vienas u\xc5\xbesakymas jam Venecijoje i\xc5\xa1tis\xc4\x85 de\xc5\xa1imtmet\xc4\xaf. Pagrindiniai Alviz\xc4\x97s darbai buvo atlikti provincijos miestuose. Garsiausiu jo darbu \xc4\xafvardijamas altorinis paveikslas Santa Maria dei Battuti ba\xc5\xbeny\xc4\x8diai Belune (sunaikintas 2-ojo pasaulinio karo metu Berlyne). 1488 m. Alviz\xc4\x97 i\xc5\xa1sikovojo teis\xc4\x99 dirbti Do\xc5\xbe\xc5\xb3 r\xc5\xabm\xc5\xb3 Did\xc5\xbeiojoje tarybos sal\xc4\x97je lygiomis teis\xc4\x97mis su D\xc5\xbeovaniu Beliniu. Do\xc5\xbe\xc5\xb3 r\xc5\xabmuose atliko tris pasakojamojo pob\xc5\xabd\xc5\xbeio scenas, kurias pagyr\xc4\x97 D\xc5\xbeord\xc5\xbeas Vazaris. \xc5\xa0ie darbai pra\xc5\xbeuvo 1577 m. gaisre. Po \xc5\xa1i\xc5\xb3 darb\xc5\xb3 \xc4\xaf Alviz\xc4\x99 atkreip\xc4\x97 d\xc4\x97mes\xc4\xaf labiau pasiturintys venecijie\xc4\x8diai ir dailininkas gavo reik\xc5\xa1mingesni\xc5\xb3 u\xc5\xbesakym\xc5\xb3. Alviz\xc4\x97 Vivarinis mir\xc4\x97 1503\xe2\x88\x921505 met\xc5\xb3 laikotarpiu. Jo mokiniu tikriausiai buvo Lorencas Lotas.'